ET Euroopa Liidu Teataja L 114/10

KOMISJONI MÄÄRUS (EL) 2018/677,

3. mai 2018,

millega muudetakse Euroopa Parlamendi ja nõukogu määruse (EÜ) nr 1333/2008 II lisa taumatiini (E 957) kasutamise osas lõhna- ja maitsetugevdajana teatavates toidugruppides

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,

ning arvestades järgmist:

(1) Määruse (EÜ) nr 1333/2008 II lisas on sätestatud toidus kasutada lubatud lisaainete liidu loetelu ja kõnealuste lisaainete kasutamise tingimused.

(2) Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.

(3) Määruse (EÜ) nr 1333/2008 II lisa kohaselt on lubatud taumatiini (E 957) liidus kasutada toidu lisaainena mitmetes toidugruppides ja konkreetsetes kasutuskogustes.

(4) 12. novembril 2014 esitati taotlus laiendada taumatiini (E 957) kasutamist lõhna- ja maitsetugevdajana konkreetsetes kasutuskogustes mitmes toidugrupis. Komisjon tegi taotluse vastavalt määruse (EÜ) nr 1331/2008 artiklile 4 liikmesriikidele kättesaadavaks.

(5) Taumatiini hindas 1984 (3). ja 1988. aastal (4) Euroopa Liidu toiduvaldkonna teaduskomitee (SCF). Taumatiini peeti kasutamiseks sobivaks ning lubatud päevast tarbitavat kogust kirjeldati kui „täpsustamata“. Hilisemas hinnangus märgiti ka, et seedimise käigus lõhustub taumatiin kui valk tavalisteks toidu koostisaineteks.

(6) Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima Euroopa Toiduohutusameti (edaspidi „toiduohutusamet“) arvamust.

(7) Toiduohutusamet avaldas 13. novembril 2015 teadusliku arvamuse (5) taumatiini (E 957) toidu lisaainena kasutamise taotletava laiendamise ning kasutuskoguste ohutuse kohta. Oma arvamuse koostamisel otsustas toiduohutusamet, et taumatiini ohutuse hindamiseks oleks piisav võrrelda praegusest kasutamisest tulenevat kokkupuudet ja kasutuskoguseid kokkupuutega, mis tekiks taotletavast lisakasutusest.

(8) Hinnanguline kokkupuude taumatiiniga ja kasutuskogus varieerus nii praegu lubatud kui ka taotletava laiendatud kasutamise korral keskmise päevadoosi puhul vahemikus 0,03–0,10 mg kg kehakaalu kohta eakatel kuni vahemikuni 0,13–0,34 mg kg kehakaalu kohta lastel. Suurim kokkupuude jäi noorukite puhul vahemikku 0,13–0,32 mg kg kehakaalu kohta päevas ning täiskasvanute puhul vahemikku 0,09–1,10 mg kg kehakaalu kohta päevas. Arvatakse, et see on tarbija jaoks väike kokkupuude ning ei ole seega tervisele ohtlik.

(9) Olemasolevate toksikoloogiliste hinnangute põhjal järeldas toiduohutusamet, et taotletav kasutamise laiendamine ja kasutuskoguste muutmine ei ole ohtlik.

(10) Kuigi toiduohutusamet arvutas taumatiiniga (E 957) kokkupuute, kasutades praegust piirnormi ning taotleja kavandatava laiendatud kasutust ja kasutuskoguseid, tuleks taumatiini (E 957) kasutamist lõhna- ja maitsetugevdajana piirata ainult nende toidugruppidega, mille puhul on olemas põhjendatud tehnoloogiline vajadus, mida ei ole võimalik lahendada muude majanduslikult ja tehnoloogiliselt mõistlike meetoditega, ning kui kõnealuse lisaaine kasutamine tarbijat ei eksita.

(11) Taumatiini (E 957) kasutamine lõhna- ja maitsetugevdajana parandab soolaste toiduainete organoleptilisi omadusi. Taumatiin võimendab kastmete ja suupistete umami ja soolast maitset, muutes toiduaine inimestele suupärasemaks.

(12) Seetõttu on asjakohane lubada taumatiini (E 957) kasutamist lõhna- ja maitsetugevdajana toodetes, mis kuuluvad toidugruppidesse 12.6 „Kastmed“ ja 15.1 „Kartuli-, teravilja-, jahu- ja tärklisepõhised suupisted“, ning igas toidugrupis piirnormiga 5 mg/kg.

(13) Seetõttu tuleks määruse (EÜ) nr 1333/2008 II lisa vastavalt muuta.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 1333/2008 II lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 3. mai 2018 Komisjoni nimel president Jean-Claude JUNCKER

(1) ELT L 354, 31.12.2008, lk 16.

(2) Euroopa Parlamendi ja nõukogu 16. detsembri 2008. aasta määrus (EÜ) nr 1331/2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).

(3) „Reports of the Scientific Committee for Food concerning sweeteners“ (SCF arvamus avaldati 14. septembril 1984). Kättesaadav internetis: http://aei.pitt.edu/40825/1/16th_food.pdf

(4) Reports of the Scientific Committee for Food on Sweeteners (21st series). Arvamus avaldati 11. detsembril 1987 ja 10. novembril 1988 ning võeti vastu 10. novembril 1988. Kättesaadav internetis: http://aei.pitt.edu/40830/1/21st_food.pdf

(5) EFSA Journal 2015; 13(11):4290.